text: Fyringer på vej i Danish Crown - Esbjerg hårdest ramt 
  07 april 2010 kl. 13.14
  Danish Crown har i dag indledt forhandlinger med medarbejderne om i alt 580 afskedigelser. Afskedigelserne er fordelt på fem af virksomhedens afdelinger i Svinekødsdivisionen, og hårdest går det ud over afdelingen i Esbjerg, hvor en lukning af aftenholdet berører 328 medarbejdere.
  Flere tiltag på vej 
  - Det er en rigtig ærgerlig udvikling, men omkostningerne i produktionen må og skal nedbringes, så der igen kan komme fornuftig økonomi i at have svineproduktion i Danmark. Alternativet er et massivt tab af danske arbejdspladser i den kommende tid, siger CEO i
  Danish Crown Kjeld Johannesen. 
  Han understreger i en pressemeddelelse fra Danish Crown, at "det kun er første skridt i plan B for at nå de fremsatte mål."
  
  Arbejde til udlandet 
  Der er både tale om nedskæring som følge af effektiviseringer, om udflagning og om almindelig kapacitetstilpasning, står der i pressemddelelsen.
  Danish Crown forventer at reetablere nogle af arbejdspladserne i udlandet efter sommerferien, men der er også håb om at en mindre del af de berørte kan tilbydes arbejde på andre af Danish Crowns anlæg i den kommende tid.
  
  Aftenhold i Esbjerg lukker
  Planen omfatter:- Forslag om lukning af aftenholdet i Esbjerg
  - Forslag om lukning af brystflæskafdeling i Skærbæk
  - Forslag om reduktion af udbening af forender i Horsens
  - Økonomisk opdatering og ny vurdering af fremtiden for Rødding
  - Lukning af frysehuset i Blans
  - Analyse af aftenholdet i Fåborg med henblik på en reduktion i aftenholdets størrelse over efteråret og/eller lukning på sigt
  Opsigelserne ventes at være effektueret omkring sommerferien i år.
  